1.  ปัจจัยความเสี่ยง

การดำเนินธุรกิจของบริษัทฯมีปัจจัยความเสี่ยงหลายอย่างที่มีผลกระทบต่อการดำเนินงานของบริษัทฯ
โดยที่บริษัทฯมีแนวทางในการบริหารความเสี่ยงต่างๆเพื่อลดความรุนแรงหรือกำจัดให้ลดน้อยลง
และหมดไป ปัจจัยความเสี่ยงหลัก ๆ จำแนกได้ ดังนี้

ความเสี่ยงจากการเปลี่ยนแปลงทางเทคโนโลยี (Change in Technology)

  เนื่องด้วยอุตสาหกรรมอิเล็กทรอนิกส์นั้นต้องอาศัยเครื่องจักรในการผลิตที่มีเทคโนโลยีสูงซึ่งมีราคาแพงและโดยธรรมชาติของธุรกิจนี้แล้ว
  มักต้องเผชิญกับการเปลี่ยนแปลงทางเทคโนโลยีอย่างรวดเร็วทั้งทางด้านของวงจรชีวิตของผลิตภัณฑ์
  (Product Life Cycle) และเทคโนโลยีการผลิต ทำให้เกิดการล้าสมัยของเทคโนโลยีได้
  ดังนั้นการลงทุนในเครื่องจักรที่ผิดจังหวะอาจทำให้เกิดการไม่คุ้มค่าทางการลงทุนได้

  บริษัทฯได้ติดตามพัฒนาการทางด้านเทคโนโลยีอย่างใกล้ชิดและเลือกลงทุนในเครื่องจักรที่ล้ำสมัยทางด้านเทคโนโลยีการผลิต
  รวมถึงการสามารถนำไปใช้ร่วมกันกับผลิตภัณฑ์อื่น ๆ ที่หลากหลายได้ เพื่อลดความเสี่ยงลง

ความเสี่ยงจากการพึ่งพารายได้จากลูกค้าขั้นปลาย (end-client) น้อยราย

  บริษัทฯมีรายได้จากการรับจ้างผลิตและประกอบชิ้นส่วนอิเล็กทรอนิกส์ให้ลูกค้ารายใหญ่ที่สุด คือ
  บริษัทผลิต Hard Disk เป็นสัดส่วนร้อยละ 85 ของรายได้รวมปี 2552
  อย่างไรก็ดีเนื่องจากบริษัทฯต้องมีการสั่งซื้อวัตถุดิบ ทั้งหมดจากบริษัทผลิต Hard Disk
  รายดังกล่าว และบันทึกเป็นต้นทุนขายเป็นมูลค่าที่สูง
  จึงทำให้รายได้จากการขายให้ลูกค้ารายนี้มีมูลค่าที่สูงตามกัน อย่างไรก็ตาม
  หากพิจารณาจากสัดส่วนมูลค่าเพิ่ม (คำนวณจากมูลค่าขายหักออกด้วย มูลค่าวัตถุดิบ)
  บริษัทฯมีการพึ่งพิงรายได้จากการรับจ้างผลิต
  และประกอบชิ้นส่วนอิเล็กทรอนิกส์สำหรับลูกค้าปลายทาง (end-client) รายใหญ่อื่นไม่รวม
  Hard Disk อีกมากกว่า 5 ราย โดยมีสัดส่วนมูลค่าเพิ่มรวมกันประมาณร้อยละ 70
  ของมูลค่าเพิ่มรวมจากการขายของบริษัทฯ ในปี 2552
  ผลประกอบการของบริษัทฯอาจได้รับผลกระทบ หากบริษัทฯต้องสูญเสียลูกค้าขั้นปลาย
  รายใดรายหนึ่งไป หรือมีการยกเลิกการสั่งซื้อ หรือลดการสั่งซื้อลง

  บริษัทฯได้พยายามเพิ่มลูกค้ารายใหม่ ๆ เพื่อลดการพึ่งพิงลูกค้าขั้นปลายรายใหญ่ดังกล่าว
  โดยการทำการตลาดหาลูกค้ารายใหม่ ๆ ด้วยตนเองอย่างต่อเนื่อง
  นอกจากนี้บริษัทฯยังได้จัดตั้งบริษัท STARS Microelectronics USA, Inc.
  เพื่อเป็นตัวแทนจำหน่ายและทำการตลาดจัดหาลูกค้าในประเทศสหรัฐอเมริกา และแต่งตั้งบริษัท
  SMART Electronics เพื่อเป็นตัวแทนจำหน่ายและทำการตลาดจัดหาลูกค้าในภูมิภาคยุโรป และ
  SIIX Corporation เพื่อเป็นตัวแทนจำหน่ายและทำการตลาดจัดหาลูกค้าในภูมิภาคเอเชีย ทั้งนี้
  ที่ผ่านมาบริษัทฯสามารถลดการพึ่งพาลูกค้ารายใหญ่ โดยสามารถหาลูกค้ารายใหญ่ได้เพิ่มขึ้น
  ประกอบกับการที่ลูกค้ารายอื่น ๆ ได้มีการเพิ่มปริมาณการใช้บริการมากขึ้น

ความเสี่ยงด้านแรงงาน

  ในปัจจุบันประเทศไทยมีแรงงานที่มีฝีมือไม่เพียงพอ
  โดยเฉพาะในวงการอุตสาหกรรมอิเล็กทรอนิกส์ ซึ่งยังคงสงวนไว้ให้แต่คนไทยเพียงเท่านั้น
  นอกจากนี้ภาวะทางเศรษฐกิจเมื่อช่วงปลายปี 2551 ต่อเนื่องถึงกลางปี 2552
  ได้ส่งผลให้โรงงานในกลุ่มอิเล็กทรอนิกส์ ต้องทำการปลดคนงานออกเป็นจำนวนมาก
  ทำให้คนงานเหล่านั้นได้กลับไปทำงาน ในถิ่นภูมิลำเนาเดิมตามแนวทางเศรษฐกิจพอเพียง
  และโครงการต้นกล้าอาชีพ ดังนั้น เมื่อคำสั่งซื้อ จากลูกค้าในอุตสาหกรรมอิเล็กทรอนิกส์
  กลับมาเติบโตอย่างฉับพลันในช่วงเวลานี้พร้อม ๆ กัน จึงส่งผลทำให้เริ่มเกิดปัญหา
  การขาดแคลนแรงงานฝีมือโดยถ้วนหน้า

  บริษัทฯได้ปรับโครงสร้างรายได้ให้น่าดึงดูดใจ ทัดเทียมกับบริษัทอื่น ๆ ในอุตสาหกรรมเดียวกัน
  รวมทั้งปรับสวัสดิการต่าง ๆ นอกจากนั้นยังจัด โครงการฝึกอบรมพนักงาน
  ให้มีทักษะการทำงานที่หลากหลาย (Multi-Skills) เพื่อเป็นการจูงใจพนักงานอีกทางหนึ่งด้วย

ความเสี่ยงทางการเงิน

  บริษัทฯมีความเสี่ยงทางการเงิน ได้แก่ ความเสี่ยงทางด้านการเปลี่ยนแปลงของอัตราแลกเปลี่ยน
  ความเสี่ยงทางด้านอัตราดอกเบี้ยและความเสี่ยงทางด้านสภาพคล่อง

  บริษัทฯมีรายได้และรายจ่ายทั้งเงินบาท และเงินตราต่างประเทศ
  ซึ่งบริษัทฯได้มีการบริหารความเสี่ยงอัตราแลกเปลี่ยน โดยใช้เครื่องมือทางการเงิน ได้แก่
  การทำ FX Option การทำ FX Forward และการทำ Natural Hedge
  ระหว่างรายรับและรายจ่ายเงินตราต่างประเทศ มีการบริหารอัตราดอกเบี้ย
  โดยการติดตามความเคลื่อนไหวของอัตราดอกเบี้ย
  ในตลาดและศึกษาการใช้เครื่องมือทางการเงินบริหารอย่างเหมาะสม
  และมีการบริหารสภาพคล่อง โดยการจัดหาวงเงินกู้
  เงินทุนหมุนเวียนให้เพียงพอกับความต้องการในการเติบโตของบริษัทฯ
  นอกจากนั้นบริษัทฯยังมีการวางแผนการบริหารกระแสเงินสด (Cashflow Management)
  ล่วงหน้า เพื่อให้มีการใช้เงินสดอย่างมีประสิทธิภาพ ลดความเสี่ยง
  และมีค่าใช้จ่ายทางการเงินต่ำสุด